LidanRubinov/Halacha-QA huggingface dataset:
שאלה: להמשיך להיות טוב גם כשנפגעים מכך: בהמשך לשאלה ששאלתי לגבי יחס, אחדד מעט את הדברים. בתור בני אדם אנו מצווים ומחונכים מאז ילדות להיות אנשים טובים, לתרום ולעזור לכל מי שצריך, אם זה אומר גם לשמור על מידות טובות של אמת, צניעות, חוסר אנוכיות ועוד. לרוב אני מאוד משתדלת להיות אדם של אמת ושל עזרה עד כמה שאני יכולה. אבל לפעמים בחיי היומיום אני נתקלת באנשים שמנצלים את טוב לבי וזה פוגע או שהם משקרים כדי לקבל מבוקשם, לא מכבדים את האדם העומד מולם, מתנהגים בצביעות וזה קשה לקבל את זה. כי אני תמיד חונכתי על אמת ופתאום לראות אנשים ככה משקרים ומנצלים לרעה טוב לב זה ממש כואב לי וגורם לי לחשוב, אולי גם אני אתחיל לא להיות אדם טוב אם אני רק סובלת מכך. היכן הגבול?
תשובה: תמשיכי להיות אדם טוב. אך לאלה שמנצלים את אופיך הטוב ומרמים אותך ואינם נוהגים ביושר כלפיך את אינך צריכה לתת להם לפגוע בך. וזה לא הופך אותך לפחות טובה.
שאלה: אברהם יהושע השל: מה צריכה להיות היחס שלנו לגבי הכתבים של אברהם יהושע השל?
תשובה: אינני מכיר את כתביו לעומקם. הוא עצמו היה אדם דתי, והרינונים אחריו הן מפני שהוא לימד בסמינר התיאולוגי (הקונסרבטיבי) ואינני יודע אם יש בהם ממש. כמובן שניתן לעיין בספריו, אלא שצריך לקרוא בביקורת ולקבל את הדברים מצד האמור ולא מצד האומר.
שאלה: שותפות חלקית: האם מותר לשני שותפים לקנות ביחד תרנגולות, כאשר אחד השותפים יסע בשנה הבאה ורק אחד מהשותפים יטפל בהם וימכור את הביצים ואחר כך להתחלק שווה בשווה ברווחים?
תשובה: כל הסכמה והתניה בדבר שבממון בין שני אנשים הרי היא מותרת ולכן אם אתם קונים אותה ביחד מתוך הסכמה וידיעה על היכולת של כל אחד בטרחה והגידול הרווחים יחולקו בשווה. ובמקרים רבים אפילו כשלא התנו במפורש כאשר שני אנשים מקבלים שותפות בינהם הרווחים מתחלקים בשווה אף שההשקעה הראשונית או הטרחה והטיפול לא יהיו בשווה, כי זו דרכה של שותפות זה נותן ממון וזה חוכמה ופקחות מסחרית והצדדים מרויחים זה מזה.(עיין כתובות צג. וברא"ש שם וכן חושן המשפט סי' קע"ו סעיף ה) בנוסף נציין שבאופן זה אין משום איסור ריבית. הרב יהודה אודסר
שאלה: שחרית לפני השינה: לעיתים יוצא לי להישאר ער כל הלילה. כתוצאה מכך אני קם מאוחר ורק אז מתפלל שחרית למרות שכבר צהרים. האם מותר להתפלל שחרית לפני שהולכים לישון?
תשובה: אם הגיע זמן תפילת שחרית (נץ החמה - לכתחילה או עמוד השחר - בדיעבד) אתה יכול להתפלל. כך אנו עושים בליל שבועות, ערים כל הלילה ומתפללים לפני שהולכים לישון.
שאלה: החזר מס מקבלות של צדקה: א. האם מותר לחמי האם נכון גם גבי כל אדם אחר לבקש ממוסד הצדקה לו הוא תורם שיכתבו בקבלה את שמי כנותן התרומה, על מנת שאני אוכל לקבל את החזר המס ממס הכנסה על תרומות המוכרות, למרות שהוא תרם. הוא לא מבקש החזר הוצאות מסיבותיו הוא? ב. מה לגבי מקרה בו הוא מבקש לעשות דרכי משום שהוא יודע שלא יקבל אם יעשה דרכו?
תשובה: לעניות דעתי יש בזה משום הונאה ואסור לעשות כן.
שאלה: מילדת גויה: האם מותר לתת לגויה ליילד?
תשובה: אין בזה איסור, אך ודאי טוב יותר לשאוף שיהודיה תיילד ותטפל בולד שנולד.
שאלה: תליית לונג עם ציורים: האם מותר לתלות בחדר לונג (בד הודי) ללא סמלים כמו שמש וירח אלא ציורים של חיות כמו דולפינים ודובים למטרה של נוי? (לדעת הרמב"ם).
תשובה: נראה לי שאין בזה בעיה.
שאלה: טבעת נישואין: האם מותר לקדש בטבעת כשרה (חלקה מבפנים), ואחרי הקידושין ע"פ ההלכה, לשבץ בטבעת יהלומים (שפוגמים בשלמות הפנימית שלה)?
תשובה: אין בעיה, כל הבעיה היא בשעת הקידושין.
שאלה: מכס על מוצרים מחו"ל: האם הכנסת מוצר לארץ ללא ת מכס כדין נחשב ע"פ חוקי התורה לגזילה, אם כן, מה ניתן לעשות ע"מ לתקן המעוות?
תשובה: אתה יכול לשלוח איזה תרומה לאוצר או למדינה, או אפשר לאיזה קופה ציבורית או ביטחון המדינה.
שאלה: מצאתי דם בבשר : באחד מן הימים ואני וחברי החלטנו לעשות על האש. קנינו כנפיים של חברת "עטרה", שהיא בד"ץ בית יוסף. הכנו את הכנפיים ובאמצע הבישול או לאחריו התחיל לצאת דם מהכנף (בכל כנף כמעט). האם היה מותר לאכול הכנפיים הללו?
תשובה: אם העוף והבשר הוכשר כדין ע"י מליחה וכדו', כל דם שנמצא אחרי תהליך המליחה אינו מוגדר בגדר של דם אלא בגדר של מוהל בעלמא ומותר.
שאלה: כשרות דג טונה: לאחרונה שמעתי כי יש דגי טונה כשרים ודגי טונה שאינם כשרים. עוד שמעתי כי דג הטונה כשר אף על פי שאין בו את סימני הכשרות הנדרשים בדגים. האם נכונות שתי השמועות?
תשובה: יש לקנות דגי טונה רק עם הכשר כמו שקונים בשר.
שאלה: קידושי שחוק בפרח: לפני כחצי שנה שאלתי בחורה "התנשאי לי?", היא ענתה בחיוב, הבאתי לה פרח והיו יותר משני אנשים נוכחים. האם אנחנו נחשבים נשואים למרות שהבאתי לה רק פרח וגם לא אמרתי לה את האמירה, רק שאלה בלי שום קניין אליי כמו "את אישתי" או "את שלי"?
תשובה: אין בזה כל חשש, כיון שהענין היה רק כשאלה אם היא מוכנה להנשא לך וכאות הוקרה הענקתה לה פרח, ולא הייתה בענקת הפרח כל כוונה לקדש אותה בזה.
שאלה: מסכת סוכות: במסכת סוכות, דף ו ע"ב, רבי יוחנן אומר שאם 24 אנשים ישבו בסוכה עגולה בהקפה כשרה הגמרא מגיעה ל-16 אמות, אם כל 3 אנשים יושבים על 2 אמות, ולכן רבי יוחנן לא דייק, כך נאמר, כי חסרים 5 4. אני אומר שהוא כן דייק. אם כל אדם יקח 4 טפחים 5 1 ותכפיל ב-24 אנשים תקבל 16 5 4, שהן הקף של המעגל הבונה סוכה 4 על4 אמות שהיא כשרה. ולכן הוא כן דייק כי התנא שמסביר את רבי יוחנן מושיב כל בן אדם על 4 טפחים בלבד והוא נתן עוד 5 1 יותר.
תשובה: הגמרא מביאה שתי דעות לגבי שיעור מקומו של אדם: 1. אדם יושב באמה (6 טפחים) 2. שלושה אנשים יושבים בשתי אמות (כל אחד ב-4 טפחים). לפי דעות אלו החישוב של רבי יוחנן אינו מדוייק. אם אתה רוצה להביא חישוב אחר אתה צריך להוכיח שאדם יושב ב-4 טפחים ועוד חמישית הטפח.
שאלה: ברכה בטבילת כלים: אם יש לי שני כלים אחד מחויב טבילה ואחד מחויב מספק מה נוסח הברכה האם מברכים כלי או כלים?
תשובה: מספק תברך כלים.
שאלה: היחס הנכון להרצל: שמעתי שיעור בו התבטא הרב ביחס להרצל - "עבד ה הרצל זכר צדיק לברכה". האם נכון ויש מקום ליחס זה כלפיו למרות כתביו הרבים ביומניו שנוגדים דברים רבים ושורשיים ביהדות (כגון: שלא מל את בנו, הציונות אין לה דבר עם הדת וכו )?
תשובה: לא זכור לי התייחסות מעין זו. היחס להרצל הוא מורכב. הרב קוק חידש לנו שלפעמים הקב"ה שולח נשמות כלליות שפועלות דברים גדולים ומעלתם אינה תלויה בכוונתם אלא בזכות שנתגלגלה מכוחם. על ידי הרצל התגלגלה זכות גדולה שצדיקים רבים היו רוצים שיזכו לכך. הביטוי עבד ה' וזכר צדיק לברכה בדרך כלל מתייחס למעשיים הבחיריים של האדם שעושה מצד בחירתו החופשית. עיקר היחס שלנו להרצל מצד הדברים הכלליים שנתגלגלו על ידו.
שאלה: אורך שרוול: האם נכון שמותר שהשרוול יגיע עד כדי טפח מהמרפק או לפי דעות מסוימות שיגיע עד פחות מטפח מהמרפק, האם יש הבדל בין נשים לגברים?
תשובה: בנים חייבים לכסות את הזרוע לפחות עד למרפק. לבנות כנ"ל, אולם ישנם רבים הסוברים כי השרוול צריך לכסות את המרפק (גם בזמן כיפופו וכד'), ויש הסוברים כי יש ללבוש חולצות המגיעות עד לפרק כף היד. לכן לכתחילה ודאי יש ללבוש חולצות העוברות את המרפק. ועל כל נאמר: "וכל המוסיף מוסיפין לו מן השמים".
שאלה: מתנה ממעשר כספים: האם מותר לקנות ספר קודש מתנה לחבר בחור ישיבה מכספי מעשר?
תשובה: מעשר כספים צריך לתת לצורכי צדקה, לטובת הכלל וכד' ואינו מיועד לטובות אישיות של אדם. לכן אין לקנות ממנו מתנה לחבר, גם לא ספר, שכן ישנה כאן הנאה פרטית שלך שאתה חוסך את העלות של קנייה מכספך. כמובן שאם החבר אין לו כסף לספרים (ואתה נותן לו מתנה לא כי אתה מחוייב, שאז בעצם אתה זה שנהנה מהחיסכון הכספי) אזי זה לא שונה מכל מצות צדקה, וכן אם החבר רחוק מקיום תורה ומצוות ומטרת קניית הספר הינה לחזקו, שאז נראה כי מותר לקנות את הספר גם מכספי מעשר. הרב שמואל הולשטיין
שאלה: מידות ודרך ארץ-יחסי שכנים: שכנתנו מורה-מחנכת באולפנא.כל שבועיים כשיש שבת אולפנא, היא מארחת את תלמידותיה, כחלק מחובותיה, בביתה לשיעור בליל שבת או בשבת בצהרים. אנחנו שגרים מתחתיה מופרעים במנוחת הצהרים או הלילה ע"י הזזת כסאות ותזוזות של הרבה אנשים מעלינו. מה דעת הרב על פעילות "חינוכית" זו שמקובלת לדברי השכנה בכל הבתים של מורי המוסד?
תשובה: זה בעיה, והמורה צריכה להקפיד שזה יהיה בשעות סבירות ולא ב-12 בלילה או בצהריים שהם שעות מנוחה. או שישבו בלי רעש של כסאות (כמו על הרצפה).
שאלה: לשלם על נזק ללא ידיעת הניזוק: 1. שמעתי שלא טוב שיהיו בבית תפילין של אדם שנפטר וצריך להוציא אותם מהבית. האם זה נכון או שאין בעיה עם זה? 2. מי ששבר בטעות דברים בחנות. האם הוא יכול לקנות כמה דברים באותה חנות, לשלם ולקבל חשבונית כדי שהמוכרים יחשבו שהוא באמת קנה הכל ואז להחזיר חלק מהדברים בחזרה לחנות בלי שיידעו על זה המוכרים בשביל שזה ייכסה מבחינה כספית על מה שהוא שבר? 3. מישהו ששבר בטעות דברים במקום העבודה שלו (ולא יודעים על זה בעבודה שלו) ואחרי תקופה של כמה זמן, שנה או פחות, או יותר הוא החליט מרצונו שלא להפקיד איזה משכורת שקיבל, הוא לא סיפר את זה למעסיקים שלו, הוא עשה כך מרצונו. האם העובדה שלא הפקיד את המשכורת שלו יכולה כביכול לכסות על הדברים ששבר בטעות או על דברים נוספים (למשל כשחשב ששילמו לו יותר כסף ממה שהיה אמור לקבל)?
תשובה: 1. לא שמעתי על כך. 2. למה לך ללכת סחור סחור, לך לבעל החנות תתנצל ותשלם על מה ששברת. 3. בדיעבד כן, אך מן הראוי היה לומר לבעל הבית ולשלם על כך.
שאלה: הרחבת המשפחה: יש לנו 2 ילדים כשהקטן בין 11 חודשים. אנו באופן עקרוני רוצים מאוד משפחה גדולה עם הרבה ילדים. יש נקודה שמטרידה אותי, קשה לנו להחליט אם להגדיל את המשפחה כבר עכשיו כפי שאיפתנו הכללית או להמתין. הנקודה היא שאנחנו מרגישים שאולי יש מקום להפסקה קצת יותר גדולה בין ילד לילד, לא מצד הכוחות שלנו, שברוך ד יש כוחות אלא שאולי כך יותר ראוי. הרי בעבר, אשה היתה מיניקה שנתיים, והטבע גרם בד"כ להפסקה של בערך 3 שנים בין ילד לילד. אשתי גם מיניקה ואנחנו מתלבטים בזה. אודה לרב אם יתייחס לנקודה האחרונה (העובדה שפעם המערכת הגופנית של האשה יצרה באופן טבעי הפסקה גדולה יחסית בין ילד לילד).
תשובה: אם אתם מרגישים טוב ויש לכם כוחות אין סיבה לדחות את ההריון הבא, אין צורך ביצירת מרחק בין הילדים. רק כאשר יש קושי בריאותי או נפשי או קושי אחר אזי יש מקום לבחון האם לדחות את ההריון. אם הקב"ה סידר שאה יכולה ללדת יותר ברציפות אז זה הדבר הטבעי בזמנינו. ואכן תנאי החיים השתנו ויש יותר אפשרויות להתמודד עם משפחה גדולה. ולעומת זה יש גם חולשות שאולי לא היו בעבר ולכן מי שיש לו קושי יש מקום לדון בדחית הריונות אך מי שבריא ויש לו כוחות אין סיבה לעכב את הזכות והמצוה הגדולה ללדת ילדים.
שאלה: זכר כשהיולדת והתינוק בבית חולים: האם נהוג לעשות זכר כאשר היולדת והתינוק בבית החולים בשבת? על תשובה מהירה.
תשובה: מזל טוב, שתזכו לגדלו לתורה, חופה ומעשים טובים בהרבה שמחה ואושר. אמנם על פי חלק מהטעמים עניין ה זכר הוא דווקא בנוכחות התינוק אבל נהוג לעשות זכר גם כשהאמא והתינוק עדיין בבית חולים. במקרה זה, יש להדגיש את ההודיה ל-ה' על התינוק החדש שהצטרף למשפחה. ועיין גם בשו"ת תשובות והנהגות חלק ב, סימן רב.
שאלה: עקירת עץ פרי: ברוך השם, אנו מתכוונים לבנות בית על שטח פרטי. קיים עץ פקאן מבוגר שלא ניתן להעברה ומספר עצי סרק שמפריעים לבנייה, ולא ניתן להשאירם. האם ניתן לעקור לפי ההלכה?
תשובה: מבחינה הלכתית כאשר צריך לעקור לשם בניה אפשר. אולם מכיוון שהנושא גם קשור לעניינים רוחנים ולצער בעולם. במקרה שאתה מתאר כדאי למכור את העץ לגוי ושהוא יעקור אותו בעבור סך מסויים, כך שהדבר יהיה מותר בכל צדדיו. בברכת התורה והארץ הרב יהודה הלוי עמיחי
שאלה: שאלון בעניין תפילת י"ח: לפני כן אציין כי לומד אני ומתפלל מתוך הסידור המופלא של הרה"ג מרדכי אליהו שליט"א שנקרא "קול אליהו". 1) רציתי לדעת אם את הברכות הנוספות ( יהי רצון מלפניך.שתחתור חתירה. וכו ) של תפילת י"ח של שחרית מנחה ערבית. אין לאומרה? הכוונה, הבנתי ע"פ הבן איש חי שאת תפילת יהי רצון בין קבצנו ליחד מארבע כנפות הארץ אסור לעשות כדרך קבע, שזוהי תפילה שטוב להגיד פעם אחת בשבוע ובימי השובבים. כמו כן רציתי לדעת שכמו תפילה זו,האם אסור להגיד כדרך קבע את התפילות: יהי רצון מלפניך.שתחתור חתירה.וגו יהי רצון מלפניך.שתרפאני (ושתרפא.).וגו אם כן אשמח לדעת מדוע אסור לאומרם כדרך קבע וכמו כן כך גם את התפילה של ביטול הזרע לבטלה(תפילת חב"ו) 2) רציתי לדעת מדוע מכוונים ר"ת אגלא "באתה גיבור"? 3) רציתי לדעת האם כדאי לכוון את עשר הספירות בתפילת י"ח? 4) אם אני רגיל להעריך בתפילה והציבור בחזרה הגיעו ל-ברכת הכהנים, האם אני עדיין ממשיך או שמא אני עוצר ומהרהר על האמנים ו"ברוך הוא וברוך שמו"? 5) האם תוכל לתת לי עוד כוונות נוספות (לא ע"פ הפשט-יש לי כבר) ומשמעותם שאינם רשומות בסידור כדי שאוכל לכוון גם עליהם? 6) אם יש סידור שאתה יכול להמליץ לי עליו שבו נמצאים עוד כוונות (לא של הפשט) אשמח לדעת את שמו. 7)מדוע אומרים את התפילה "ריבונו של עולם חטאתי עויתי ופשעתי.וגו " רק בשחרית? 8) דיקרנוס"א זה שמו של הקב"ה או שם של מלאך? ואם תוכל אשמח לדעת מאין בא השם הזה, כלומר מה המקור. מחילה על השאלות הרבות. פשוט החלטתי שאם כבר אני שואל, אז ארכז את כל שאלותי ביחד על תפילת י"ח.
תשובה: כפי שכתבת הינך בגיל 21 ובגיל זה לעניות דעתי אין לך להתעסק יותר מדאי עם סודות וכוונות ודי לך אם תקיים מצוות כפי שהקב"ה מבקש ותתפלל ותכוון למילים עצמם ולפשט שלהם, ובע"ה עוד יגיע הזמן שבו תוכלן לעלות למדרגות גבוהות יותר. ולכן אענה על שאלותיך ע"פ רוח הדברים שכתבתי כאן. 1. כל התפילות כולם אפשר לאמרם בכל יום אפילו התפלה שאומרים בברכת קבצינו אפשר לאמרה בכל יום אלא שהבן איש חי בספרו עוד יוסף חי פרשת בשלח ס"ק י' כתב שלפחות יאמר אותה בימי השובבים וכו'. 2. יש בזה סוד ע"פ מ"ש רבינו האר"י בשער הכוונות דרוש ה' מתפילת עמידה. 3. אין צורך. 4. תמשיך בתפילתך כרגיל. 5. מספיק את תתמיד לכוון על הפשט של המילים ואין צורך לחפש כוונות אחרות. 6. כנ"ל. 7.אני מניח שכוונתך על התפלה המוזכרת בשומע תפלה, וא"כ אפשר לאומרה גם במנחה אך פעם אחת ביום מספיק. 8. שם של מלאך מבואר בתפלה של פרנסה שאומרים בר"ה בסוף התפלה.
שאלה: ברכת המזון - מד"א: אני מתנדבת במד"א, ויש לפעמים מקרים שאני מתחילה לאכול לחם ואחרי כמה דקות יש קריאה לעלות לאמבולנס, לפעמים חוזרים תוך חצי שעה ולפעמים רק אחרי שעתיים או שלוש. מה אני צריכה לעשות, מתי לברך ברכת המזון, האם עדיף להמנע בכלל לאכול לחם?
תשובה: ודאי שאת יכולה לאכול לחם. אם את משערת כי הקריאה תהיה ארוכה יש לברך ברכת המזון מיד (עדיף במקום, אם אפשר). אולם אם הקריאה היא לזמן קצר אזי את יכולה להמשיך לאכול כשאת חוזרת כל עוד ההפסק היה לא יותר מ-72 דקות ובתנאי שאכלת כמות מסויימת (כזית) לפני שיצאת ולא רק טעימה קלה, ונכון ליטול אז ידים בלי ברכה.
שאלה: דיסקים עם שירת נשים: לאחרונה התחילו להופיע בתוך תקליטורים של שירי קודש (אם זה רלוונטי: אצל אהרון רזאל ומשפחת ואך למשל) שירי קודש ביצוע נשים. כמובן שאני לא מכיר ולא יודע איך קוראים לאותן נשים ומן הסתם לא ראיתי אותן אף פעם. האם בסיטואציה כזו, של שירי קודש בביצוע נשים שאינני מכיר, יש אפשרות לשמוע את השירים?
תשובה: יש בזה דיעות בין הפוסקים, לכתחילה הייתי ממליץ שלא לשמוע.
שאלה: ציצית על בובה: היום ראיתי ברחוב בובה שחיפשו אותה לחרדי ושמו עליה ציצית צמר (ארבע כנפות וכו ) בלי פתילות. האם האדם ששם את הבובה מחויב לשים לבגד הנ"ל פתילות? (א.מצד מראית העין. ב. וכן כי זה בגד של ארבע כנפות שחייבים לשים פתילות, אולם האדם לא חייב אלא הבובה. אבל אפשר להגיד שהוא אחראי על הבובה וכן הוא אחראי על להשים פתילות).
תשובה: החובה לשים פתילות על בגד ארבע כנפות הוא כשאדם לובש את הבגד. אולם אם הבגד יושב בארון (או על בובה.) אין חובה לשים פתילות בבגד. הרב שמואל הולשטיין
שאלה: דין נפילת תפילין והכשר מקרו תנור: 1. כאשר התפילין נופלות כשהם בתוך ה"בתים" שלהם האם צריך לתרום או לצום, ואם לתרום אז באיזה סכום מדובר? 2. האם תפילין שנופלות ללא ה"בתים" שלהם חייבים צום או שמא אפשר גם לתרום צדקה? 3. כשתפילין נופלות ונשברות מה הדין כדי לכפר על המעשה? 4. האם תפילין של יד ושל ראש יש אותו משקל בדין הנפילה? 5. האם מקרו תנור שחיממו שבשלו בו בשר ללא מכסה חייב הכשר כדי לחמם לבשל חלב ולהפך, אם כן, מה דיני ההכשר של אותו כלי?
תשובה: 1. צריך לתת סכום כל שהוא לצדקה. 2. נהגו לצום. אולם אם קשה מאוד לאדם לצום, יפדה זאת בסכום ניכר לצדקה (לפחות כמה שמוציא על מזון ליום). 3. כנ"ל. ויקבל על עצמו מכאן ואילך להיזהר באופן מיוחד לשמור על קדושת התפילין. 4. כן. 5. יש לנקות היטב את המיקרו   התנור. לכתחילה יש להכשירו - תנור להדליק על החום הגבוה למשך כחצי שעה, ומיקרו לשים בו כוס מים עם סבון ולהפעיל לדקה. הכלי שחיממו בו חלב אינו נאסר במידה והמיקרו היה נקי ולא נגע בכלי בשר ממש.
שאלה: עניינים שבמקווה: 1. האם מותר לירוק כשטובלים במקווה? 2. כמה זמן צריך להישאר במקווה? 3. האם מותר לדבר בזמן הטבילה?
תשובה: 1. אם הכוונה לירוק במים עצמם ודאי שאסור שכן יש לשמור על נקיון המים גם לבאים אחריך. 2. אין שום צורך להישאר מעבר לטבילה עצמה. 3. מותר. אם כי מצד הצניעות ראוי להזדרז ולהתלבש. הרב שמואל הולשטיין
שאלה: גדולי הדור אינם עושים כך : טענתנם העיקרית (וגם אם איננה העיקרית, היא אחת מטענותיהם) של רוב מתנגדי התכלת היא ש "רוב גדולי הדור אינם מטילים תכלת". מדוע עונים כך? בודאי ישנה סיבה מדוע גדולי הדור אינם שמים תכלת - מן הסתם חושבים הם שזו אינה התכלת האמיתית או שאיננו יכולים לקבוע כיום מהי התכלת - אבל מדוע רבנים רבים מנמקים את אי הטלת תכלת בציציותיהם כי גדולי הדור לא שמים? וחוץ מזה שרבים מגדולי הדור כן שמים- הרב ליאור שליט"א, והגרז"ן גולדברג שליט"א, הרב שמחה קוק שליט"א, הרב אברהם דב אוירבעך זצ"ל (רב העיר טבריה ובנו של הגרש"ז אוירבעך), וכן הרב דרורי שליט"א והרב ברונר שליט"א והרב צבי שכטר שליט"א (מישבה יוניברסיטי) והרב יהושע שפירא שליט"א ועוד רבנים רבים. וגם אם אכן זהו תירוץ לאי הטלת תכלת, שהרי גדולי הדור אינם מטילים, גם בזמנו של מרן הרב קוק זצ"ל רובא דרובא גדולי דורו התנגדו לו, והרי אנו רואים שהרב זצ"ל צדק, וכן בעניין הציונות רוב גדול של גדולי התורה דאז התנגדו לכך, וגם כיום רוב גדולי הדור החרדים עדיין מתנגדים לציונות, וכן בזמן השואה רוב גדולי הדור אמרו להישאר באירופה ולא לעלות לא"י, והנה ראינו וטעו, וכן בעניין החסידות גדולי הדור התנגדו לדבר, וכן אצל הרמב"ם גדולי דורו התנגדו לו ואף שרפו את ספריו, וכן בעניין גוש אמונים, שמורינו הרב צבי יהודה זצ"ל היה גדול הדור היחידי (כמעט) שתמך בעניין, וכן בענין היתר מכירה אצל הרב זצ"ל (וגם בזמנינו), ובעוד עשרות מקרים, שרוב גדולי הדור התנגדו, ולבסוף המיעוט צדק. אם כן, מדוע משמש תירוץ זה עדיין עילה שנחשבת צודקת לתירוץ לאי לבישת תכלת? אשמח אם הרב יפרט.
תשובה: הסיבה העיקרית שרבים אינם מוסיפים את התכלת לציצית שלהם היא מפני שאין לנו מסורת ברורה מהי התכלת, ממה וכיצד מייצרים אותה. אומנם בדורות האחרונים היו נסיונות שונים לזהות את החילזון ממנו מיצרים את התכלת, אך גם בזה רבו הדעות והספקות. אומנם גדולים רבים בדורנו סבורים שהזיהוי של ארגמון כהה הקוצים הוא הזיהוי הנכון. אך גם זיהוי זה לא נעשה על פי מסורת אלא על פי סימנים וראיות, חלקן הלכתיות וחלקן ארכיאולוגיות, ובהעדר מסורת ברורה, נחלקו הדעות אם אדם מחוייב במצווה מסופקת, כלומר, שיש בספק אם היא מצווה. (אומנם רבים סבורים שאין זו מצווה מסופקת כלל, וניתן לסמוך על הזיהוי. ולשיטתם ודאי שמרווחים בזה מצווה דאורייתא) והיו שטענו שללבוש פתיל תכלת, יש בו משום הוצאת לעז על כל אותם גדולים שלא שמו פתיל תכלת בציצית שלהם, וכאילו אנחנו מדקדקים במצוות יותר מהם. מכל מקום הנהוגים כך ודאי לא עושים זאת משום יוהרא אלא מפני שהם סבורים שכך מצווה אותנו התורה. מכל מקום ודאי שהמחלוקת אינה מפני שרוב גדולי הדור אינם מטילים תכלת הציציותיהם, אלא שאלה שאינם מטילים פתיל תכלת סומכים על דעתם של אותם הגדולים הסוברים שאין זה חיוב, עד שיתבררו כל הספקות. (ולא מספר הגדולים קובע אלא הטענות ההלכתיות כדרכה של תורה). לשנה טובה תיכתב,
שאלה: שבת חתן לפני החתונה: אני מושבניק ממושב עידן והבן שלי מתחתן בקרוב. האם חייבים שבת חתן בשבת הקרובה ליום החתונה?
תשובה: שבת חתן לפני החתונה זה רק לעלות את החתן לתורה לכן אין חובה להזמין את כולם, העיקר שהחתן יעלה לתורה.
שאלה: שיער ארוך לבנים: בני בן ה-14 רוצה להאריך קצת את שיערו, למרות התנגדותי. האם לוותר או לנסות להתעקש?
תשובה: צריך לטפל בשורש הדבר ולברר מדוע הוא רוצה לגדל את שערו, מה המניע הפנימי שאולי הבן אינו יודע בעצמו מה הוא, ואם מגלים את הסיבה, בה צריך לטפל ולא בגידול השער. לאמור, למצוא את הדרך שהוא בעצמו לא ירצה לגדל את שערו.
שאלה: טיול למעיין החסום על ידי "מקורות": אני גר ברמת הגולן ואני אוהב לטייל. יש לנו במרחק הליכה מהמושב מעיין נובע, שבמשך השנים נסגר וננעל על ידי גדר ושערים מטעם חברת "מקורות" שהופכים את המים למי שתיה. אנשים שגרים באזור פרצו את הגדר ללא רשות החברה וכעת אנחנו רוצים להכנס למעיין בשביל לטבול לפני שבת ולמטרות הנאה, האם זה נוגד את רוח ההלכה או שזה הלכה מפורשת או שזה מותר?
תשובה: אם מקורות החליטו שלא להתרחץ שם ומקורות זה הגוף הרשמי של המדינה שיש לו סמכות לגדור מקורות מים, והוא מיישם את רצון השלטון אני חושב שזו זכותו של השלטון לגדור מקומות מים לשתיה בשביל בריאות הציבור. אתה יכול ללכת לטבול במקוה או במקומות פתוחים אחרים, כי זה מנהג יפה לטבול לפני שבת.
שאלה: כשרות בשנת שמיטה: ברצוני לשאול שאלה בנושא שנת שמיטה וגם לאחריה. 1. יש לנו בגינה עצי פרי שהניבו פירות חדשים (של השנה). מה דינם, יש מעשרות או אוכלים בלי מעשרות ונוהגים קדושת שביעית? 2. שנה הבאה הבאה עלינו לטובה, מה דינם של אותם פירות שיהיו בגינה שלמעשה הם מהשנה הקודמת (שנת שמיטה) איך עלינו לנהוג בהם?
תשובה: וברכת ד' 1. הכוונה לעצים שעברו עליהם שנות ערלה, אלא שיש בהם פירות חדשים, שחנטו בשנת השמיטה תשס"ח, הגינה צריכה להיות מופקרת לכל, וכל אחד יכול לאכול ממנה וגם אתם, אפשר לקטוף כמות שבועית, וצריך לנהוג בפירות קדושת שביעית, דהיינו לא להפסידם לא למוכרם, ולא להשתמש בשימושים שאינם רגילים אצל רוב בני האדם כל השנים. אין בהם תרומות ומעשרות. 2. פירות שחנטו בשנת תשס"ח הם קדושים בקדושת שביעית גם בשנה הבאה. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: ציפוי בלחם לטעם: האם כאשר מצפים ירקות (לדוג : כרוב ניצנים) בפירורי לחם לטעם מברכים עליהן ברכת בורא מיני מזונות או שתמיד ציפוי נקרא טפל?
תשובה: התיפוי טפל ומברכים כפי העיקר שבפנים - בשניצל שהכל, ובירקות אדמה. הרב שמואל הולשטיין
שאלה: ברכת כהנים או קדושה: כהן המגיע לתפילת שחרית כשהציבור בתפילת עמידה, האם לחכות לחזן שיתחיל חזרת הש"ץ כדי להצטרף לקדושה (ולא לעלות לברכת כהנים) או להתחיל בעמידה כדי להספיק את ברכת הכהנים?
תשובה: אני חושב שיספיק ברכת כהנים קודם, כי מקיים מצוה של תורה.
שאלה: דיני תספורת אצל ספר לא דתי או ו לא יהודי: האם יש בעיה להסתפר אצל ספר(ית) לא דתי(ה) או ו לא יהודי(ה)? בארץ או בחו"ל באיזור אם ריכוז יהודי או בלי?
תשובה: בחוץ לארץ בדורות הקודמים היה חשש שיזיק את הלקוח, היום לא נראה שישנו חשש כזה. וצריך להקפיד שלא יספר בתער במקומות האסורים. לגבר אצל ספרית יש בעיה של צניעות.
שאלה: כבוד השבת וכבוד ההורים: שניים מילדי הבוגרים, הגם שהתחנכו בבית דתי ובמוסדות חנוך דתיים, אינם שומרי תורה ומצוות. אסרתי עליהם להגיע לביתנו ברכב במהלך השבת הסבה לכך - איני רוצה להיות שתף שלהם לחלול שבת אחרי 120 כשאצטרך לתת דין וחשבון - מה אומר לפניו?. ילדי טוענים שחלול השבת זה ענין שבינם לבין הקב"ה ולא עוד באחריותי. בעקבות אינספור שיחות ובקשות שלי אליהם, אסרתי עליהם להגיע לביתנו במהלך השבת רק לארוחה אחת. מוכן לארח אותם בכל הכבוד בתנאי שיכבדו אותי ויגיעו לכל השבת. יש לציין שלאשתי זה לא מפריע. הגם שהיא אשה דתית, מעדיפה להזמינם לכל השבת ושהם יבחרו מתי להגיע. שמירת הקשר עם כל הילדים והנכדים, עדיפים עליה, מאשר להיות אחראית על "דתיותם", כדבריה. אין ספק שדבר זה הרחיק מאתנו את מספר המפגשים המשפחתיים. יש אומרים שאני מכשיל בכך גם את הדרך ללבם היהודי של נכדי, שהרי אם לא יתארחו אצלנו די פעמים בשבתות, הרי שממילא לא יקבלו דבר. בעצם אם אני עדין "לוקח" אחריות על ילדי שלא יחללו שבת בעטיי, הרי שאני מסיר מעצמי אחריות באשר לדור הנכדים. אשמח לקבל כמה התיחסויות של הרבנים השונים.
תשובה: אני מבין את החלטתך. כי איך אפשר להיות גורם לחילול שבת. ואולם עליך לעשות מאמץ רב לשמור על קשר עם הילדים והנכדים בימי החול. ולשכנע את הילדים לבוא לכל השבת מפעם לפעם ולהתחשב בך הם צריכים להבין שאתה אוהב אותם ורוצה את הקשר אתם אף שמצער אותך שהם התרחקו מקיום תורה. וכשהם באים לעשות את המפגש כמה שיותר משמח וטוב ומושך כך שהם ירצו את המפגשים ויהיו מוכנים להתאמץ בעבורם וגם לבוא לשבתות שלמות.
שאלה: תרד של סנפרוסט: הבנתי שבמאכלים טחונים אין בעיה של תולעים, כיוון שתולעת טחונה אסורה רק בשיעור של כזית. ורציתי לשאול, האם התרד הקפוא הטחון של סנפרוסט הוא אכן טחון דיו בשביל למנוע חשש זה? כי על האריזה מצויין ש"לא נבדק מתולעים" משמע שכן יש בזה בעיה.
תשובה: תולעת אסורה בכל שהוא, ואולם אם טחון דק מאד שהוא כקמח ממש אין צורך לחוש ואולם אם יש בו חלקים גדולים יותר הרי זה אסור. אינני מכיר את התרד המדובר, אולם אם הוא ניכר שיש בו חלקים הגדולים מקמח אין להתיר. בברכת התורה והארץ הרב יהודה הלוי עמיחי
שאלה: מקום שאינו כשר: לחבר לא דתי יש יום הולדת והוזמנתי אך מתברר שהמקום שבו הוא חוגג את יום הולדתו אינו כשר כלומר לא רק שאין תעודה אלא גם מכינים בבית הקפה בשרי וחלבי, וגם פתוח בשבת, האם מותר לי לבוא ולשבת במקום ולשתות מבקבוק סגור או שיש בדבר מראית עין או טעם אחר האוסר כך?
תשובה: אין לשבת במקום שאינו כשר, גם אם רק אוכלים מאכלים ארוזים, ואפילו לא אוכלים שם כלום. יש בזה איסור של מחזק ידי עוברי עבירה, מראית עין, והכשלת אחרים שרואים אותך וחושבים שזה ר לאכול שם וכו' וכו'. הרב שמואל הולשטיין
שאלה: התארחות בשבת בבית שנורת המקרר נדלקת: במידה ואני מתארח בשבת בבית של אחי, שהוא חילוני, שהכין כל צרכי שבת, כולל אוכל לפני שבת, ובערב שבת כשהוא פתח את המקרר להוצאת אוכל גיליתי שהוא שכח לנתק את נורת המקרר הנדלקת בפתיחת הדלת. האם במקרה זה, כשהוא מגיש לשולחן אוכל מהמקרר במהלך כל ארוחות השבת, אסור יהיה לי לאכול ממה שהוצא מהמקרר בגלל שהנורה נדלקה כל פעם שנפתחה הדלת של המקרר?
תשובה: זה פסיק רישיה דלא ניחא ליה כי זה לא בגוף החפץ, ובדיעבד מותר. כמובן שאם אפשר לאכול דבר אחר חלופי יותר טוב אבל כנראה מדובר שאין דבר אחר.
שאלה: שידור חוזר של סרט שצולם ע"י גויים בשבת : האם מותר לראות ביום ראשון שידור חוזר של תחרות באולמפיאדה (צולם בשבת ע"י גויים)?
תשובה: היות והגוי צילם את הסרט לצרכיו שלו, אין איסור לראות את הסרט (ואינני מתייחס לתוכן הסרט). הרב שמואל הולשטיין
שאלה: ציצית פסולה כתכריכים: קראתי כי סגולה טובה לאריכות ימים היא שאדם יכין את תכריכיו בעודו בחיים בנוסף קראתי שאפשר לקבור אדם בטליתו אם פוסלים אותה. האם זה נכון, והאם אפשר לשמור ציציות שנפסלו בשביל תכריכים? שנזכה לאריכות ימים.
תשובה: לגבי הסגולה אני לא שמעתי על דבר כזה. בארץ לא נהגו לקבור עם טלית, היו מקומות שקברו עם טלית ופסלו אותה אבל לא צריך לשנות את המנהג בארץ.
שאלה: בן יחיד לאמא חולת סרטן שמתעלל בה: אחותי חולת לוקימיה, אחרי מספר טיפולים כימותרפיים והשתלת מח עצם מתורם זר. אחותי רווקה ואמא לבן חייל. לאחרונה, החלה הבן בדרך של חזרה בתשובה. הכל מקובל עלינו, זו בחירתו ומכבדים אותו בכל דרך שיבחר. האם נכון הדבר, שהבן אמור להגיד קדיש על אמו, מאחר שהיא יהודיה חילונית? האם נכון הדבר, שהבן הולך לבית כנסת אחרי ולפני שהוא מקלל את אמו השכם וערב, וכאשר הוא בבסיס - מתנער כי כועס עליה, ואני לא מדברת על אדם רגיל - אני מדברת על חולת סרטן(!) שהבדיקות האחרונות לא נראות טוב, עדיין אין תשובה סופית לגביהן, אבל - האם זוהי דרכה של תורה? זו מצוות כבד את אביך ואת אמך? להתעלל באמא במצב כזה? יום ולילה לגרום לה לבכות ולסבול, בכל מפגש עמו הוא רב איתה ומקלל, מה שגורם ללחץ דמה לעלות - והיא מסרבת לקחת תרופות, למרות שזה עלול לעלות בחייה? זו הדת שלנו? אלה 10 הדיברות ההן? זו דרך חזרה בתשובה? כתיבתי זו כאן היא, כיוון שהבן המדובר מקושר לאתר זה ומכאן מקבל את ההשראה!!!
תשובה: אני לא מניח שהבן מקבל מאתר זה הדרכה לא לכבד הורים. ואם יש לבן קשר לאתר הייתי מבקש שהוא יפנה אלי אשמח לשוחח איתו אולי אוכל לסייע לפתרון הבעיה.